丁巳七月望湖上書事
作者：姜夔
朝代：宋

paragraphs: 白天碎碎如析綿，黑天昧昧如陳玄。
白黑破處青天出，海月飛來光尚濕。
是夜太史奏月蝕，三家各自矜算術。
或云七分或食既，或云食晝不在夕。
上令御史登吳山，下視海門監月出。
年來曆失無人修，三家之說誰爲優。
乍如破鏡光炯炯，漸若小兒初食餠。
時方下令嚴禁銅，破鏡何爲來海東。
天邊有餠不可食，聞說饑民滿淮北。
是鏡是餠且勿論，須臾還我黄金盆。
金盆當空四山靜，平波倒浸雲天影。
下連八表共此光，上接銀河通一冷。
御史歸家太史眠，人間不聞鍾鼓傳。
白石道人呼釣船，一瓢欲酌湖中天。
荷葉擺頭君睡去，西風急送敲窗句。